**Αξιολόγηση Εργαστηρίου - Συνολική αποτίμηση & αναστοχασμός πάνω στην υλοποίηση**

Τα επτά εργαστήρια ακολουθούν το πρόγραμμα και τη μεθοδολογία STEM. Μαθαίνοντας για την ΤΝ – ένα πολύ καινούριο τεχνολογικό αντικείμενο – οι μαθητές/-τριες εφαρμόζουν την προσέγγιση STEM, επιστημονική μέθοδο για επίλυση προβλήματος, δημιουργία υποθέσεων, διερεύνηση, συλλογή τεκμηρίων, επιβεβαίωση, εξαγωγή συμπερασμάτων, συνδέουν την τεχνολογία με εφαρμογές και ανάγκες της καθημερινής ζωής, ερμηνεύουν στοιχεία του περιβάλλοντός τους. Στη διαδικασία αυτή είναι σημαντική η τήρηση ατομικού τετραδίου σημειώσεων καθώς και η τήρηση ψηφιακού Πίνακα Σημειώσεων ολομέλειας από τον/την εκπαιδευτικό όπου αναγράφονται σημαντικά στοιχεία της ερευνητικής διαδικασίας, ερευνητικά ερωτήματα, συμπεράσματα, λέξεις-κλειδιά κλπ. Η υιοθέτηση της ερευνητικής μεθοδολογίας από τον ίδιο/α τον/την εκπαιδευτικό είναι ουσιώδης για την αποτελεσματικότητα των εργαστηρίων και για την καλλιέργεια των αντίστοιχων δεξιοτήτων των μαθητών/-τριών.

Ανάλογα σημαντικός είναι ο ρόλος της υποστήριξης που παρέχεται από τον/την εκπαιδευτικό για τη συνεργατική επίλυση προβλήματος και την καλλιέργεια των αντίστοιχων δεξιοτήτων των μαθητών/-τριών (Barrett et.al., 2018a, 2018b, 2018c, Vuorikari et.al., 2016), παρέχοντας: την κατάλληλη υποστήριξη στον κατάλληλο χρόνο και στο κατάλληλο επίπεδο (Griffin & Care, 2014).

Παράλληλα, για την επιτυχία του Προγράμματος είναι κομβικής σημασίας η τεχνολογική και ψηφιακή ικανότητα του/της εκπαιδευτικού: η βαθιά κατανόηση του υπό διαπραγμάτευση θέματος. Γι’ αυτό προτείνεται στενή συνεργασία με τον/την εκπαιδευτικό Πληροφορικής.

Ο συνδυασμός του Προγράμματος με το διδασκόμενο μάθημα της Πληροφορικής μπορεί να επεκτείνει τον διδακτικό χρόνο ορισμένων εργαστηρίων σε δίωρη διάρκεια. Το χαρακτηριστικό αυτό θα εμπλουτίσει τον απαραίτητο χρόνο για παρουσιάσεις τον ομάδων, συζήτηση στην ολομέλεια, αναστοχασμό, αυτό-αξιολόγηση και δημιουργία του portfolio μαθητή/-τριας.